14.4.2023
SK
Úradný vestník Európskej únie
C 132/109 Štvrtok 6. októbra 2022
I. keďže podľa Medzivládnej vedecko-politickej platformy pre biodiverzitu a ekosystémové služby a Medzivládneho panelu o zmene klímy je morská biodiverzita vážne ohrozená; keďže Európska environmentálna agentúra vydala varovania týkajúce sa súčasného stavu degradácie európskeho morského prostredia a potreby urýchlene obnoviť naše morské ekosystémy riešením vplyvu ľudskej činnosti na morské prostredie; keďže najdôležitejšie morské oblasti, ako sú koralové útesy, mangrovy a dno zarastené morskou trávou, sú vážne zdegradované a ohrozené zmenou klímy a znečistením;
J. keďže nedosiahnutie cieľov Parížskej dohody by malo obrovské environmentálne dôsledky a hospodárske náklady vrátane zvýšenia pravdepodobnosti dosiahnutia kritických bodov, pri ktorých by úroveň teploty začala obmedzovať schopnosť prírody absorbovať uhlík v oceánoch;
K. keďže veľryby zvyšujú produktivitu ekosystémov a zohrávajú významnú úlohu pri zachytávaní uhlíka z atmosféry; keďže každá veľryba počas svojho života zachytí v priemere 33 ton CO2; keďže podľa výpočtov Medzinárodného menového fondu, ak by sa veľryby vrátili na úroveň spred ich lovu, došlo by k výraznému nárastu klimaticky pozitívneho fytoplanktónu, čo by viedlo k dodatočnému zachyteniu stoviek miliónov ton CO2 ročne, čo sa rovná náhlemu vzniku 2 miliárd stromov (15); keďže ochrana veľrýb by mala byť prioritou medzinárodnej správy oceánov;
L. keďže oceán by mal byť na medzinárodnej úrovni uznaný ako celosvetové spoločné vlastníctvo a mal by byť chránený vzhľadom na svoju jedinečnosť, vzájomnú prepojenosť a základné ekosystémové služby, ktoré poskytuje a od ktorých závisí prežitie a blahobyt súčasných a budúcich generácií;
M. keďže najvzdialenejšie regióny a ostrovy EÚ vďaka svojim geografickým charakteristikám a špecifikám pomáhajú EÚ využívať geostrategický, ekologický, hospodársky a kultúrny rozmer oceánu a poskytujú jej zodpovednosť; keďže najvzdialenejšie regióny a ostrovy patria v porovnaní so zvyškom EÚ a zvyškom rozvinutého sveta k regiónom, ktoré sú najviac postihnuté zmenou klímy, a to najmä z hľadiska udržateľného rozvoja;
N. keďže Európska environmentálna agentúra definovala správu oceánov ako „riadenie a využívanie svetových oceánov a ich zdrojov tak, aby boli zdravé, produktívne, bezpečné, chránené a odolné“ (16);
O. keďže modré hospodárstvo EÚ poskytuje 4,5 milióna priamych pracovných miest a zahŕňa všetky odvetvia a sektory súvisiace s oceánmi, moriami a pobrežím, ako je lodná doprava, osobná námorná doprava, rybolov a výroba energie, ako aj prístavy, lodenice, pobrežný cestovný ruch a suchozemská akvakultúra; keďže hospodárske otázky súvisiace s oceánmi sú dôležitým prvkom balíka Európskej zelenej dohody a plánu obnovy, a keďže rozvoj udržateľného modrého hospodárstva, pokiaľ ide o morské ekosystémy, by mohol výrazne podporiť hospodársky rozvoj, ako aj tvorbu pracovných miest, najmä v pobrežných a ostrovných krajinách a regiónoch a v najvzdialenejších regiónoch (17);
P. keďže na samite One ocean (Náš oceán), ktorý sa konal v Breste vo februári 2022, Francúzsko a Kolumbia založili globálnu koalíciu pre modrý uhlík a tiež koalíciu s vysokými ambíciami týkajúcimi sa morskej biodiverzity v oblastiach mimo vnútroštátnej jurisdikcie;
1. vyzýva EÚ, aby sa stala lídrom v ochrane oceánov, obnove morských ekosystémov a zvyšovaní povedomia o zásadnej úlohe, ktorú oceán zohráva pri udržiavaní planéty vhodnej pre život ľudí a zvierat, a o mnohých výhodách, ktoré prináša našej spoločnosti; v tejto súvislosti považuje za dôležité zlepšiť náš vzťah k oceánu; vyzýva Komisiu, aby podporovala lepšie začlenenie otázok ochrany oceánov do iných oblastí politiky, a to aj na nadchádzajúcich konferenciách o klíme a biodiverzite, najmä na COP15 a COP27;
(15) (16) (17)
Medzinárodný menový fond, „Stratégia na ochranu veľrýb môže obmedziť skleníkové plyny a globálne otepľovanie“, december 2019.
Európska environmentálna agentúra, „Správa oceánov“, 5. mája 2022.
Ako bolo potvrdené v uznesení Európskeho parlamentu z 3. mája 2022 s názvom Na ceste k udržateľnému modrému hospodárstvu v EÚ: úloha odvetví rybolovu a akvakultúry.